om ændring af forordning (EU) 2019/1838 for så vidt angår visse fiskerimuligheder for 2020 i Østersøen og andre farvande og om berigtigelse og ændring af forordning (EU) 2020/123 for så vidt angår visse fiskerimuligheder for 2020 i EU-farvande og visse andre farvande

Rådets forordning (EU) 2019/1838 om fastsættelse for 2020 af fiskerimuligheder for visse fiskebestande og grupper af fiskebestande i Østersøen skal ændres for at tillade udøvelsen af videnskabeligt fiskeri i de gydeperioder, hvor fiskeriet efter de to torskebestande er lukket. Ved Rådets forordning (EU) 2020/123 fastsættes der fiskerimuligheder for 2020 for visse fiskebestande og grupper af fiskebestande gældende for EU-farvande og for EU-fartøjer i visse andre farvande. Fiskerimulighederne ændres som regel adskillige gange i løbet af den periode, de er fastsat for.

Der blev på den sjette ordinære samling inden for rammerne af fiskeriaftalen for det sydlige Indiske Ocean (SIOFA), der fandt sted den 1.-5. juli 2019, vedtaget foranstaltninger vedrørende bundfiskeri og indsatsbegrænsninger i aftaleområdet. De foranstaltninger, der blev vedtaget på samlingen, bør gennemføres i EU-lovgivningen. De gældende gennemførelsesforanstaltninger bør ajourføres, således at de afspejler de foranstaltninger, der blev vedtaget på samlingen.

Ved Rådets forordning (EU) 2019/1838 fastsættes der for de to torskebestande i Østersøen bestemmelser om lukning af fiskeriet i gydeperioden for at sikre, at fiskene kan gyde i fred, således at rekrutteringen øges. Det er samtidig nødvendigt at tillade videnskabelige undersøgelser i disse fiskeriforbudsperioder. En afbrydelse af tidsserierne for fiskeridata vil have en meget negativ indvirkning på den videnskabelige vurdering af bestandene, som er grundlaget for fastsættelsen af fiskerimulighederne.

Den Internationale Kommission for Bevarelse af Tunfiskebestanden i Atlanterhavet (ICCAT) vedtog på sit årsmøde i november 2019 nye rapporteringsforpligtelser for tropisk tunfisk. Medlemsstaterne har pligt til at fremsende månedlige fangstdata for visse fartøjer, der fisker efter storøjet tun, gulfinnet tun og bugstribet bonit. Nævnte foranstaltninger skal gennemføres i EU-lovgivningen, og henvisningerne skal indarbejdes ved hjælp af en ændring af forordning (EU) 2020/123.

•Høring af Det Forenede Kongerige

Eftersom denne forordning skal vedtages i den overgangsperiode, der er fastsat i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab, hører Kommissionen Det Forenede Kongerige i overensstemmelse med nævnte aftales artikel 130, stk. 1.

2020/0037 (NLE)

Forslag til

RÅDETS FORORDNING

om ændring af forordning (EU) 2019/1838 for så vidt angår visse fiskerimuligheder for 2020 i Østersøen og andre farvande og om berigtigelse og ændring af forordning (EU) 2020/123 for så vidt angår visse fiskerimuligheder for 2020 i EU-farvande og visse andre farvande

RÅDET FOR DEN EUROPÆISKE UNION HAR—

under henvisning til traktaten om Den Europæiske Unions funktionsmåde, særlig artikel 43, stk. 3,

under henvisning til forslag fra Europa-Kommissionen, og

ud fra følgende betragtninger:

(1)Ved Rådets forordning (EU) 2019/1838 fastsættes der fiskerimuligheder for 2020 for visse fiskebestande og grupper af fiskebestande i Østersøen. Ved nævnte forordning fastsættes der bestemmelser om lukning af fiskeriet efter de to Østersøtorskebestande i gydeperioderne. Tilvejebringelsen af uafbrudte tidsserier af sammenlignelige data om fiskebestandene er en væsentlig forudsætning for den videnskabelige vurdering af disse bestande. Det bør derfor i de pågældende fiskeriforbudsperioder være tilladt at fiske udelukkende med videnskabelige undersøgelser for øje og i fuld overensstemmelse med betingelserne i artikel 25 i forordning (EU) 2019/1241. Forordning (EU) 2019/1838 bør derfor ændres.

(2)Ved Rådets forordning (EU) 2020/123 fastsættes der fiskerimuligheder for 2020 for visse fiskebestande og grupper af fiskebestande gældende for EU-farvande og for EU-fartøjer i visse andre farvande.

(3)Der blev på årsmødet i juli 2019 inden for rammerne af fiskeriaftalen for det sydlige Indiske Ocean (SIOFA) vedtaget foranstaltninger vedrørende bundfiskeri og indsatsbegrænsninger i aftaleområdet. Nævnte foranstaltninger blev gennemført i EU-lovgivningen ved forordning (EU) 2020/123. Der bør imidlertid foretages yderligere ændringer for at sikre, at gennemførelsesbestemmelserne afspejler SIOFA's beslutninger på korrekt vis. Der blev på årsmødet i juli 2019 inden for rammerne af fiskeriaftalen for det sydlige Indiske Ocean (SIOFA) vedtaget bestemmelser om fem midlertidigt beskyttede områder, hvor særlige regler finder anvendelse på fiskerfartøjerne med det formål at beskytte bentiske økosystemer.

(4)I forordning (EU) 2020/123 blev den samlede tilladte fangstmængde (TAC) for tobis i ICES-afsnit 2a og 3a og ICES-underområde 4 fastsat til nul. Tobis er en art med kort livscyklus, og den relevante videnskabelige rådgivning fra Det Internationale Havundersøgelsesråd (ICES) forelægges i anden halvdel af februar, mens fiskeriet allerede påbegyndes den 1. april.

(5)Fangstbegrænsningerne for tobis i ICES-afsnit 2a og 3a og ICES-underområde 4 bør ændres i overensstemmelse med den seneste videnskabelige rådgivning fra ICES, der blev forelagt den 27. februar 2020.

(6)Den Internationale Kommission for Bevarelse af Tunfiskebestanden i Atlanterhavet (ICCAT) vedtog på sit årsmøde i november 2019 nye rapporteringsforpligtelser for tropisk tunfisk. Medlemsstaterne har pligt til at rapportere månedlige fangstdata for langlinefartøjer (med en længde overalt på 20 m eller derover) og for notfartøjer, der fisker efter storøjet tun (thunnus obesus), gulfinnet tun (thunnus albacares) og bugstribet bonit (katsuwonus pelamis) i Atlanterhavet. Når fangsterne når op på 80 % af kvoten, skal medlemsstaterne rapportere fangstdata for disse fartøjer ugentligt.

(7)Nævnte bestemmelser skal gennemføres i EU-lovgivningen ved at ændre den tabel over samlede tilladte fangstmængder (TAC'er) for storøjet tun og gulfinnet tun i Atlanterhavet, der er fastsat i forordning (EU) 2020/123. Selv om der i forordning (EU) 2020/123 ikke fastsættes en TAC for bugstribet bonit, skal henvisningerne til denne art medtages i de relevante sammenlignende oversigter over de latinske navne og de almindeligt anvendte navne af hensyn til rapporteringsforpligtelserne.

(8)Forordning (EU) 2020/123 bør derfor berigtiges og ændres.

(9)De fangstbegrænsninger, der er fastsat i forordning (EU) 2020/123 og forordning (EU) 2019/1838, finder anvendelse fra den 1. januar 2020. De bestemmelser vedrørende fangstbegrænsninger, der indføres ved nærværende ændringsforordning, bør derfor også anvendes fra denne dato. En sådan anvendelse med tilbagevirkende kraft berører ikke retssikkerhedsprincippet eller princippet om beskyttelse af berettigede forventninger, idet de pågældende fiskerimuligheder endnu ikke er opbrugt.